钦定古今图书集成/理学汇编/经籍典/第193卷 > 明赵汸春秋师说 > 诸侯娶女立子通考
## 钦定古今图书集成/理学汇编/经籍典/第193卷 > 明赵汸春秋师说 > 诸侯娶女立子通考

何氏曰：“诸侯一娶九女，无再娶之文。适夫人无子，则
立右媵之子；右媵无子，则立左媵；左媵无子，则立夫
人娣侄。夫人娣侄无子，则立右媵娣侄；右媵娣侄无
子，则立左媵娣侄。”

成公九年二月，“伯姬归于宋”，经书“卫人来媵”，又书“晋
人来媵”，又书“齐人来媵。”案《左传》凡诸侯嫁女，同姓媵
之，异姓则否。今鲁嫁伯姬，三国来媵，共十二女，而齐
是异姓，岂宋先代之后，上公爵尊故如此欤？然不可
考矣。又案《传隐公三年》云：“卫庄公娶于齐东宫得臣
之妹，曰庄姜，美而无子。又娶于陈，曰厉妫，生孝伯，蚤
死。其娣戴妫生桓公，庄姜以为己子。”据厉妫即何氏
所谓右媵，其娣戴妫即右媵之娣。又据《昭公八年》，“陈
哀元妃郑姬生悼太子偃师，二妃生公子留，下妃生
公子胜。”此所谓三妃，即夫人与左、右媵。合此数处观
之，则诸侯九女之制甚明，其立子则各从其母之贵
贱也。

齐桓公之夫人三：王姬、徐嬴、蔡姬皆无子。齐侯好内，
多内宠，内嬖如夫人者六人，长卫姬生武孟，少卫姬
生惠公，郑姬生孝公，密姬生懿公，葛嬴生昭公，宋华
子生公子雍。案桓公夫人三，当是徐嬴、蔡姬娶在先，
王姬娶在后，所以如此，不是两媵，故皆称“夫人。”内宠
六人，宠皆相轧，又非娣侄，所以子皆争立，妻妾逾制，
“非正家之道也。”

晋襄公卒，晋人以难故欲立长君。贾季欲立公子乐，
赵宣子欲立公子雍。宣子曰：“辰嬴贱。”〈乐之母〉《班在九人》，
其子何？振之有杜祁。〈雍之母〉“以君故让《偪姞》而上之，以
狄故让季隗而己次之，故班在四。”愚案：此事宣子如
此拟议，后虽不曾成，然当时偶无适子而欲立妾子
者，其选择之法，大扺如此。

右《春秋》诸侯娶女立子，大略如此，惟公子纠却不知
其母之贵贱。小白母卫姬，是齐僖公妾，然亦不知其
班序之尊卑。但据二《传》说，子纠母贵，宜为君。《史记》谓
“子纠母鲁女”，则班序不当在卫姬下，此外别无考证，
不可悬断也。